Gedagte vir die dag: Dink jy net aan môre?Ek het vir die Here gesê: “Ek behoort aan U, daar is vir my niks goeds nie behalwe by U.” ’n Pragtige deel is vir my afgemeet, ja, wat ek ontvang het, is vir my mooi. U leer my hoe om te lewe. By U is daar oorvloedige blydskap. (Psalm 16:2, 6, 11) Die sielkundige William Moulton Marston het vraelyste na vyf duisend mense gestuur met net een vraag: Wat het julle om voor te lewe? Drie duisend mense het vir hom terugvoering gegee. Marston was geskok om te verneem dat vier en negentig persent mense geantwoord het dat hulle die omstandighede waarin hulle tans leef, of dit nou ryk of arm, gesond of nie was, slegs verduur omrede hulle wag op iets in die toekoms om te gebeur. Hulle het op ’n groot verskeidenheid “ietse” gewag om te gebeur en geglo dat wanneer dit gebeur, hulle gelukkig sal wees. Sommige het vir kinders gewag om groot te word, ander vir die nuwe jaar wat moet aanbreek, baie vir daardie nuwe werk of reis waarop hulle so graag wil gaan. In kort, die mense het vir môre gewag, hulle het geglo hulle sal dan gelukkig wees. Maar wat van vandag? Soms raak ons afgestomp en sien nie vandag se wonders raak nie. Dit maak ons blind vir geleenthede wat vandag ons pad kruis. Wees ook versigtig daarvoor om God in jou lewe mis te kyk. Moenie dinge vanselfsprekend neem nie, elke goeie gawe kom van God. In vandag se teksgedeelte loof die psalmdigter die Here vir alles wat hy van God ontvang het. Hy loof die Here selfs in die nag as hy wakker word. Die Here is immers sy lewe wat vir hom vrede, geloofsvertroue, veiligheid en vergifnis bied. Hy is veilig, want die Here is altyd by hom. Moenie dat jou lewensvreugde van jou omstandighede afhang nie. Dalk dink jy die lewe begin eers as jy getroud is, of in ’n mooi huis bly of wanneer jou kinders uit die skool is. Jy sal nooit een honderd persent met jou omstandighede tevrede wees nie en daar sal altyd omstandighede wees wat jou vreugde tap. Daarom, hou op om jou lewe uit te stel en begin leef. Maak elke dag tyd vir klein vreugdes, verlustig jou in ’n lekker koppie koffie of pragtige blomme. Gesels met ’n geliefde en met God, of luister na bekoorlike musiek.